b'\n_START_ARTICLE_\nSaliamonidai\n_START_SECTION_\nDinastijos prad\xc5\xbeia\n_START_PARAGRAPH_\nXIII a. Saliamonid\xc5\xb3 dinastija prasid\xc4\x97jo nuo karved\xc5\xbeio Jekuno Amlak, kuris 1270 m. nuvert\xc4\x97 paskutin\xc4\xaf Zagv\xc4\x97s dinastijos imperatori\xc5\xb3 (vardas ne\xc5\xbeinomas). Kadangi Jekuno Amlak save kildino per t\xc4\x97vo linij\xc4\x85 i\xc5\xa1 paskutiniojo Aksumo imperijos imperatoriaus Dil Naodo, oficialiai yra laikoma, kad tai buvo senosios Aksumo dinastijos gr\xc4\xaf\xc5\xbeimas \xc4\xaf vald\xc5\xbei\xc4\x85. Pagal tuo metu paplitusi\xc4\x85 legend\xc4\x85, Aksumo dinastija buvo kildinama i\xc5\xa1 karaliaus Saliamono s\xc5\xabnaus Meneliko I, tod\xc4\x97l Jekuno Amlako dinastijai ir taikomas pavadinimas Saliamonidai. I\xc5\xa1 ties\xc5\xb3, tiek Aksumo dinastijos kilm\xc4\x97 i\xc5\xa1 Saliamono, tiek Saliamonid\xc5\xb3 kilm\xc4\x97 i\xc5\xa1 Aksumo dinastijos yra gin\xc4\x8dytina._NEWLINE_Tiek Jekuno Amlak, tiek visos tolesn\xc4\x97s dinastijos tautyb\xc4\x97 buvo amharai. \xc5\xa0iuo \xc4\xafvykiu Etiopijos tauta amharai pa\xc4\x97m\xc4\x97 Etiopijos imperijos vair\xc4\x85 \xc4\xaf savo rankas, ir iki pat dabar yra i\xc5\xa1saugojusi savo politin\xc4\x99 ir kult\xc5\xabrin\xc4\x99 tak\xc4\x85 \xc5\xa1alyje._NEWLINE_Jekuno Amlak kilm\xc4\x97s regionas buvo \xc5\xa0eva. Jam konsolidavus vald\xc5\xbei\xc4\x85, prie Zagvi\xc5\xb3 dinastijos teritorij\xc5\xb3 buvo prijungtos etnin\xc4\x97s amhar\xc5\xb3 sritys \xe2\x80\x93 istoriniai regionai Begmenderis ir God\xc5\xbearas. Tokiu b\xc5\xabdu suformuotas Etiopijos imperijos branduolys.\n_START_SECTION_\nPabaiga\n_START_PARAGRAPH_\nPaskutinis imperatorius Haile Selasie buvo nuverstas 1974 m. Etiopijoje \xc4\xaf vald\xc5\xbei\xc4\x85 at\xc4\x97jus komunistiniam Dergo re\xc5\xbeimui. Jis mir\xc4\x97 savo r\xc5\xabmuose. Sp\xc4\x97jama, kad buvo nu\xc5\xbeudytas.'